
	Μουσικό ταξίδι

μεταξύ Ανατολής και Δύσης

με τους RIMA oud duo
στο Σπίτι της Κύπρου 

Την Τρίτη 24 Φεβρουαρίου 2015  πραγματοποιήθηκε στο Σπίτι της Κύπρου ένα μουσικό ταξίδι μεταξύ Ανατολής και Δύσης με τους  RIMA oud duo. Συμμετείχαν ο Χρήστος Σύγγελος και ο Σταύρος Παπακυρίτσης στο ούτι και ο Μύρωνας Γρεβετζάκης στη λύρα.

Τους μουσικούς και τους παρευρισκομένους καλωσόρισε στο Σπίτι της Κύπρου η Λειτουργός κ. Νίκη Μιχαηλίδου.

Το RIMA oud duo, το μοναδικό ντουέτο ουτιστών στον ελλαδικό χώρο, δημιουργήθηκε το 2013 και αποτελείται από τους Χρήστο Σύγγελο και τον Σταύρο Παπακυρίτση. Μέχρι σήμερα έχουν παρουσιάσει τη δουλειά τους ζωντανά, σε χώρους στην Αθήνα αλλά και την υπόλοιπη Ελλάδα, ενώ σύντομα πρόκειται να κυκλοφορήσει η πρώτη τους δισκογραφική δουλειά.   Με αφετηρία τη σχέση τους με το ούτι, καταθέτουν τις μουσικές τους συνομιλίες, όπως αυτές απορρέουν από την ιδιαίτερη φύση του οργάνου.  Με επιρροές από το περιβάλλον στο οποίο εμφανίστηκε το ούτι, ένα όργανο-φορέας τεράστιου μουσικού πολιτισμού (της τροπικής μουσικής της Ανατολικής Μεσογείου και της Μέσης Ανατολής), δημιουργούν συνθέσεις στις οποίες ενσωματώνουν ποικίλα αρμονικά και μελωδικά στοιχεία.  Η απλότητα ύφους και η εκφραστικότητα στο παίξιμό τους είναι η βασική τους επιδίωξη, ταυτόχρονα όμως αναδεικνύουν την ευελιξία και τη δυναμική που μπορεί να αποδώσει ένα ντουέτο. Σε αυτό το πλαίσιο συμπράττουν περιοδικά και με άλλους μουσικούς (π.χ. κρουστά, λύρα), δίνοντας νέα μορφή στις συνθέσεις τους και στο συνολικό μουσικό αποτέλεσμα. Η μουσική των RIMA αναδύεται μέσα από μια ζωντανή αλληλεπίδραση, με έντονο το στοιχείο του αυτοσχεδιασμού, που πλαισιώνει και αναδεικνύει τις συνθέσεις του ντουέτου, έχοντας ως τελικό αποτέλεσμα μια ξεχωριστή αισθητική εμπειρία. 

